Az első olvasópróbánkon tájékoztattam a kiválasztott szereplőket Tamási Áron Tündöklő Jeromos című művének az üzenetéről. Olvasatomban a darab egy egész közösség Megváltót váró keserűségét és reményeit, valamint a várakozásra hamis választ adó Jeromos történetét jeleníti meg, ami egészen érdekes értelmezésekre ad lehetőséget.

Sorra vettük a főszereplők személyét, elsősorban a címszereplő sokrétű jellemét taglaltam a színészeknek. Jeromos szerepe szerint kedves, segítőkész emberként érkezik a faluba, de később alattomos, ördögi figurává válik, aki politikai jelszavakkal ámítja a népet. Miután erre a falubeliek rájönnek, el kell menekülnie, mert majdnem megbicskázzák.

A továbbiakban a díszlet-és jelmezterveimről tájékoztattam a szereplőket. Olyan díszletre van szükségünk, ami megidéz egy székely falut az adventi várakozás időszakában. A történet előrehaladásával párhuzamosan a sötétség felől a fény felé fogunk haladni. A színpadképnek sugallnia kell azt a hitet, hogy a régi rossz élet lezárható, a fény térnyerése a jobb új év reményét fogja erősíteni.

Tisztáztuk azt is, hogy a jelmezek a székely viselet darabjai lesznek, erre vonatkozóan kivetítettem a tipikus erdélyi női és férfi viseletet, korábbi előadások színpadképeit.

A jelmezekkel kapcsolatosan régies, ’parasztos’ kialakítás mellett döntöttünk, ami kapcsolódik a színpadképhez is, mivel a jelenlegi darabnak a nagy részét egy székely faluban játsszák a szereplők.